**Legyesbénye Község Önkormányzata Képviselő-testületének 1/2022. (II. 4.) önkormányzati rendelete**

**a közművelődésről szóló 5/2019.(V.16) rendelet módosításáról**

Legyesbénye Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. §**

A közművelődésről szóló 5/2019(V.16.) rendelet 3. § (2) és (3) bekezdése helyébe a következő rendelkezések lépnek:

„(2) Az Önkormányzat adottságainak figyelembevételével, kötelező közművelődési feladatként a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 76. § (3) bekezdés a) - c) pontjaiban meghatározott közművelődési alapszolgáltatásokat látja el.

(3) Legyesbénye Község Önkormányzata (a továbbiakban: Önkormányzat) az alábbi közművelődési alapszolgáltatásokat biztosítja:

*a)* Művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

*aa)* biztosítja a helyszínt a művelődő közösségek számára a rendszeres és az alkalomszerű művelődési vagy közösségi tevékenységük végzéséhez a közösségi szinterek ingatlanjaiban,

*ab)* bemutatkozási lehetőségeket teremt a művelődő közösség fejlődése, szakmai teljesítményük elismerése céljából támogatja a községi rendezvényeken, programokon, a bemutatókon, versenyeken való részvételüket,

*ac)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat, tájékozódhatnak egymás tevékenységéről, eredményeiről, terveiről, további információt kaphatnak a művelődési közösségek működését is érintő kérdésekről.

*b)* A közösségi és társadalmi részvétel fejlesztése. Ennek keretében:

*ba)* gondoskodik a nemzeti kultúra értékeinek megismertetéséről, az ünnepek kultúrájának gondozásáról, a Nemzeti Ünnepek és községi megemlékezések méltó megtartásáról,

*bb)* biztosítja a gyermek és ifjúsági korosztály számára a művelődésüket elősegítő az életkori sajátosságuknak megfelelő rendezvények megszervezését,

*bc)* biztosítja a község lakosainak művelődéséhez a szabadidő kulturális célú eltöltéséhez a színházi előadások, könnyű- és komolyzenei koncertek, előadó estek megrendezését, vagy látogatását.

*c)* Az egész életre kiterjedő tanulás feltételeinek biztosítása. Ennek keretében:

*ca)* támogatja az iskolarendszeren kívüli öntevékeny, önképző körök, megalakulását, tevékenységét a szervezésben és a helyszín biztosításában,

*cb)* az életminőséget és életesélyt javító tanulási lehetőségeket szervez egészséges életmóddal kapcsolatos előadásokkal, rendezvényekkel.”

**2. §**

A közművelődésről szóló 5/2019(V.16.) rendelet 4. § (2) bekezdés b) pontja helyébe a következő rendelkezés lép:

*(Az önkormányzat a helyi közművelődési tevékenységhez a közművelődési alapszolgáltatások megszervezéséhez közösségi színtérként az alábbi önkormányzati tulajdonú épületeket biztosítja:)*

„*b)* Községi Borház 3904. Legyesbénye, Rákóczi u. 75.”

**3. §**

Ez a rendelet a kihirdetését követő harmadik napon lép hatályba.

 Lengyelné Bús Zita Barta Csilla

 polgármester jegyző

Záradék:

A rendelet kihirdetve: 2022. február 4.

 Barta Csilla

 jegyző